《次彭介山韵》
宋代·萧立之

丹崖老屋金精秋，玉虬驾我万里游。黄岑山下有小洞，北湖一曲三年留。

山猿无声鹤不舞，种玉田荒长琪树。仙人惊怪不归来，闲却刘郎金掌露。

蛩音忽尔闻空虚，吟交忆此湖上居。赋诗系贼喙三尺，愧死李志羞曹蜍。

玉雪亭边无点热，飞升台上留仙辙。讯速相就君不来，射工含沙能宗孽。

大篇隽永西风前，谷帘水共曾坑煎。半生吟事入勋业，力田那不逢丰年。

十八滩头唤归棹，彫胡米香蘋叶老。簿书尘里眼生花，径欲推敲寻瘦岛。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。